SA egpaar moor mekaar glo voor kinders in IerlandDie toneel in Kildysart, Ierland, waar die Suid-Afrikaners Cornelius Billing (44) en sy vrou Angie (27), mekaar glo vermoor het Foto: Irish Independent Cornelius Billing (44) en sy vrou Angie (27) van Suid-Afrika het mekaar glo Woensdagaand voor hul kinders in Ierland vermoor. Die paartjie het glo eers onlangs na die plattelandse deel in Ierland, Kildysart, Co Clare verhuis. Die polisie en die brandweer was by ŉ brand by ŉ hardewarewinkel toe ŉ bebloede vrou uit ŉ huis oorkant die straat gehardloop het, berig die Irish Independent. Sy het op die voetpaadjie ineengestort met steekwonde in haar bors en nek. Paramedici het tevergeefs probeer om haar lewe te red. Sy is op die toneel dood verklaar. ŉ Polisiebeampte het ŉ kind in ŉ nabygeleë huis hoor huil en het gaan ondersoek instel waar hy op die liggaam van ŉ man afgekom het. Die man is ook later op die toneel dood verklaar. Die paartjie se twee kinders, onderskeidelik drie en vyf jaar oud, is nie beseer nie, aldus die Irish Mirror. ŉ Woordvoerder vir die polisie het aan die Mirror bevestig hulle is nie op soek na enigiemand anders in verband met die moorde nie. “Dit wil voorkom of die paartjie mekaar aangeval en doodgesteek het. Dit lyk soos ŉ huishoudelike onderonsie wat handuit geruk het,” het die woordvoerder gesê.